MS «Nordnorge»

Denne artikkelen omhandler dagens hurtigruteskip fra 1997. For andre skip med samme navn, se Nordnorge.

MS «Nordnorge» (IMO: 9107784) er et norsk-registrert hurtigruteskip som er eid og opereres av Hurtigruten Coastal AS (Hurtigruten Norge) og som betjener kystruten Bergen–Kirkenes. Skipet var byggnummer 266 ved Kværner-Kleven Ulsteinvik AS i Ulsteinvik i Møre og Romsdal, og ble opprinnelig levert for Ofotens og Vesteraalens Dampskibsselskab (OVDS) den 14. mars 1997. MS «Nordnorge» er søsterskip til «Nordkapp», og er det sjette og siste skipet av 90-klasse generasjonen av hurtigruteskip. Hun har seilt i fast rotasjon i Hurtigruten siden 29. april 1997, kun avbrutt av ekspedisjonscruise-oppdrag og verkstedopphold. Etter snaue to måneder i vinteropplag, ble «Nordnorge» 19. desember 2008 utleid som hotellskip til Aker Solutions.Hurtigruten ASA - Pressemelding fra 19. desember 2008 Besøkt 26. desember 2008 Vinteren 2009/2010 lå skipet i opplag før hun igjen gikk inn i hurtigrutetrafikk i 2010.

 Historie 
venstre|miniatyr|MS «Nordnorge» i Brønnøysund, 2005.
I mai 1994 kontraherte Ofotens og Vesteraalens Dampskibsselskab (OVDS) «Nordnorge». Kjølstrekkingen fant sted 8. september 1995, og skroget ble sjøsatt 6. juli 1996. 1. mars 1997 var skipet ferdig, og 19. mars samme år ble skipet døpt av daværende samferdselsminister Sissel Rønbeck. Dagen etter dåpen la skipet ut på cruise til Shetland, Orknøyene, Østlandet, København og Østersjøen.

Den 29. april startet hun fra Bergen på sin første rundtur i hurtigrutetrafikk og erstattet «Kong Olav» fra 1964. 27. februar 2001 på sørgående grunnstøtte skipet ved Sauraholmen ved Nesna. Hun kom av grunnen og gikk til kai ved egen hjelp, men måtte avbryte rundturen og gå til Fiskerstrand Verft for å repareres. Fra 2002 til 2007 tilbragte «Nordnorge» vinterhalvåret på cruise i Antarktis.

I mars 2006 fusjonerte Ofotens og Vesteraalens Dampskibsselskab med Troms Fylkes Dampskibsselskap (TFDS) og dannet Hurtigruten Group, som senere skiftet navn til Hurtigruten ASA. Alle skipene fikk ny skorsteinsdekor, men beholdt navnene og hjemmehavnene. Den 30. januar 2007 grunnstøtte søsterskipet «Nordkapp» ved Deceptionøya i øygruppen Sør-Shetlandsøyene i Antarktis. Ytre skrog ble skadet og tok inn vann, men på grunn av dårlig vær ble de 294 passasjerene evakuert først 24 timer senere. De ble tatt om bord i «Nordnorge» som var i farvannet, og brakt til land i det sørlige Argentina.

Høsten 2008 meldte Hurtigruten ASA om store underskudd, og «Nordnorge» gikk til StatoilHydros anlegg på Mongstad for å brukes som hotellskip. Vinterseilingene i Antarktis ble kansellert på grunn av høye drivstoffkostnader og dårlig lønnsomhet. Sammen med «Nordkapp» og «Polarlys» ble «Nordnorge» lagt ut for salg i september 2008.NRK - Hurtigruter til salgs (Publisert 3. september 2008) Besøkt 2. oktober 2008 Ifølge Hurtigruten ASAs delårsrapport 3. kvartal 2009, er salget foreløpig stoppet i påvente av anbudskriteriene for neste konsesjonsrunde.Hurtigruten ASA - Styrets delårsrapport 3. kvartal 2009 (pdf) Besøkt 20. november 2009

Den 21. oktober ble «Nordnorge» lagt i vinteropplag på Åndalsnes i Møre og Romsdal. 19. desember 2008 tegnet Aker Solutions ASA en kontrakt med Hurtigruten ASA om å leie «Nordnorge» som hotellskip i Adriaterhavet. Leieavtalen varte frem til 13. august 2009, hvorpå skipet hadde et verkstedsopphold i Tyskland før hun ble lagt i opplag. MS «Nordnorge» lå i opplag frem til april 2010, da hun gikk inn i hurtigrutetrafikk for «Finnmarken», som gikk til Australia som hotellskip.

Mellom 16. og 22. juni 2011, ble «Nordnorge» sin ferd fra Bergen til Kirkenes dokumentert av NRK i Hurtigruten: Minutt for minutt.

3. november 2014 grunnstøtte «Nordnorge» ved kaia i Skjervøy på sørgående. Skipet forlot Skjervøy klokken 19:45, før det måtte returnere med både passasjerer og mannskap, til sammen 254 personer om bord. Skipet gikk senere til Fosen Yard, der det viste seg at skipet har fått en flenge på styrbord side av bulben.

 Skipet 
venstre|miniatyr|MS «Nordnorge» i Nesna, mars 2023.
MS «Nordnorge»s tonnasje er 11 384 bruttotonn, 4 209 nettotonn, og lasteevnen er på 1 171 dødvekttonn. Lasting og lossing foregår med gaffeltruck gjennom en stor sideport med 5 tonns palleheis på babord side.

Hovedmotorene er to sekssylindrede Krupp MaK DM 6 M552 C firetakts dieselmotorer. Oppgitt ytelse er 6 120 hestekrefter hver. Elektrisk kraft blir produsert av to akselgeneratorer og to Ulstein Bergen KRG-8 diesel hjelpemotorer. Fremdriftssystemet er gearet slik at det kan kjøres i 5 forskjellige driftsmoduser med både diesel-elektrisk og konvensjonell mekanisk kraftoverføring. Dette gjør at én hovedmotor kan drive begge propellene samtidig. Propellene har Ka-Me-Wa vribare blad. I tillegg har «Nordnorge» fire Brunvoll sidepropeller; to 1 075 hestekrefters sidepropeller i baugen, og to 601 hestekrefters sidepropeller akter. I likhet med de andre skipene fra den nye generasjonen har MS «Nordnorge» aktive stabilisatorer.

Utvendig og teknisk er «Nordnorge» identisk med søsterskipet «Nordkapp». Den største forskjellen er at «Nordnorge» har 12 mini-suiter, noe som i forhold til «Nordkapp» reduserer antall lugarer til 217, og køyekapasiteten til 457. Skipet er sertifisert for 691 passasjerer i kystfart. Spisesalen ligger akterut på dekk 4, og har plass til 240 gjester. I panoramasalongen forut på dekk 7 er det plass til 161 passasjerer. I tillegg har skipet bar, bibliotek, kafeteria og 2 konferanserom. Skipets masthøyde er 30,6 meter.

MS «Nordnorge» er klasset i de internasjonale klassifikasjonsselskapet DNV, og er registrert i Norsk Ordinært Skipsregister (NOR), som er en underavdeling i Sjøfartsdirektoratet.

 Galleri 

 Se også 
 Liste over hurtigruteskip
 MS «Polarlys» (søsterskip)
 MS «Nordkapp» (søsterskip)

 Referanser 

 Litteratur 
 Dag Bakka jr. – Hurtigruten, sjøveien mot nord (side 208). Seagull Publishing 2003 – ISBN 82-91258-17-1

 Eksterne lenker 


 Hurtigruten ASA – MS Nordnorge Besøkt 11. november 2008
 DNV Vessel Info - MS Nordnorge: Machinery summary Besøkt 12. desember 2008
 Omfattende uoffisiell side om hurtigrutene Besøkt 2. oktober 2008
 Tyskspråklig side om hurtigrutene – MS Nordnorge Besøkt 12. desember 2008
 Mike Bents hurtigrutesider – MS Nordnorge Besøkt 12. desember 2008
 Hurtigrutens historie fra hjemmesiden  Besøkt 9. oktober 2011

Kategori:Hurtigruteskip
Kategori:Skip fra 1997
Kategori:1997 i Norge
Kategori:Skip bygget i Norge
Kategori:Artikler i sjøfart-prosjektet